
Nr. 471

AVIZ

asupra propunerii legislative pentru modificarea şi completarea Legii nr. 64/1991 privind brevetele de invenţie cu modificările ulterioare
Cu adresa nr. 324 din 23 septembrie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru modificarea şi completarea Legii nr. 64/1991 privind brevetele de invenţie cu modificările ulterioare. 

În urma examinării, în şedinţa din data de 01 octombrie 2002, Comisia, cu unanimitate de voturi, a hotărât respingerea din următoarele considerente:

Propunerea legislativă are ca obiect de reglementare modificarea şi completarea unor dispoziţii din Legea nr. 64/1991 privind brevetele de invenţie, cu modificările ulterioare.

Preambulul art. I nu este redactat în conformitate cu art. 55 alin. (2) din Legea nr. 24/2000 care prevede că “pentru exprimarea intenţiei de modificare a unui act normativ, se nominalizează expres textul vizat, cu toate elementele de identificare necesare”. Prin urmare, acest articol trebuie completat cu datele privind publicarea în Monitorul Oficial al României a Legii nr. 64/1991 şi cu informaţii privind modificările şi completările ulterioare.

Totodată se constată neconcordanţa dintre titlul propus, de modificare şi completare a Legii nr. 64/1991, şi conţinutul propunerii în care se prevede atât abrogarea unui articol din Legea nr. 146/1997, cât şi modificarea şi abrogarea unor texte din Ordonanţa Guvernului nr. 7/2001.

În legătură cu facilitatea propusă la pct. 1 a art. I, referitoare la scutirea de impozitul pe venit a drepturilor patrimoniale cuvenite inventatorului, precizăm că este deja reglementată prin textul art. 1 pct. 74 din Legea nr. 203/2002.

Având în vedere că amenzile penale prevăzute la art. 58 şi 59 au fost majorate prin Legea nr. 203/2002 peste cuantumurile propuse în prezenta iniţiativă legislativă, apreciem că modificarea acestora prin pct. 2 şi 3 ale art. I rămân fără obiect.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

